РЕГЛАМЕНТ ЗА ИЗПЪЛНЕНИЕ (ЕС) 2021/1420 НА КОМИСИЯТА

от 30 август 2021 година

за намаляване на риболовните квоти за определени запаси през 2021 г. поради прекомерен улов през предходните години

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 1224/2009 на Съвета от 20 ноември 2009 г. за създаване на система за контрол на Съюза за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (1), и по-специално член 105, параграфи 1, 2 и 3 от него,

като има предвид, че:

(1) Риболовните квоти за 2020 г. са определени със: — Регламент (ЕС) 2018/2025 на Съвета (2), — Регламент (ЕС) 2019/1838 на Съвета (3), — Регламент (ЕС) 2019/2236 на Съвета (4) и — Регламент (ЕС) 2020/123 на Съвета (5).

(2) Риболовните квоти за 2021 г. са определени със: — Регламент (ЕС) 2020/1579 на Съвета (6), — Регламент (ЕС) 2021/90 на Съвета (7), — Регламент (ЕС) 2021/91 на Съвета (8) и — Регламент (ЕС) 2021/92 на Съвета (9).

(3) Съгласно член 105, параграф 1 от Регламент (ЕО) № 1224/2009 Комисията приспада превишените количества от бъдещите риболовни квоти на дадена държава членка, когато установи, че тази държава членка е превишила риболовните квоти, които са ѝ отпуснати.

(4) В член 105, параграфи 2 и 3 от Регламент (ЕО) № 1224/2009 се предвижда, че приспадането на тези количества се извършва през следващата година или следващите години, като се прилагат съответните коефициенти на умножение, определени в тези параграфи.

(5) Някои държави членки са превишили своите риболовни квоти за 2020 г. Следователно е целесъобразно по отношение на запасите, които са подложени на прекомерен улов, да бъдат приспаднати съответните количества от риболовните квоти, предоставени на тези държави членки през 2021 г. и, при необходимост, през следващите години.

(6) С Регламент за изпълнение (ЕС) 2020/1247 на Комисията (10) и Регламент за изпълнение (ЕС) 2020/2006 на Комисията (11) са предвидени приспадания от риболовните квоти за някои държави членки и видове за 2020 г. При някои държави членки обаче количествата, които трябваше да бъдат приспаднати за някои видове, надвишаваха съответните отпуснати за 2020 г. квоти и поради това не беше възможно да бъдат приспаднати изцяло през посочената година. С цел да се гарантира, че в такива случаи ще бъде приспаднато пълното количество за съответните запаси, разликата следва да бъде взета предвид при определянето на приспаданията от квотите за 2021 г. и, при необходимост, от следващите квоти.

(7) През 2019 г. Португалия е превишила квотата си за бял тон в Атлантическия океан на север от 5° с.ш. (ALB/AN05N). Съответното приспадане в размер на 1 271,026 тона вследствие на посоченото превишение беше приложимо през 2020 г. По искане на Португалия приспадането беше равномерно разсрочено за период от две години (2020 г. и 2021 г.). По силата на Регламент (ЕС) 2020/1247 от квотата на Португалия за 2020 г. беше извършена първата половина от приспадането — 635 513 тона. Следователно оставащото количество от 635 513 тона следва да се приспадне от квотата на държавата за 2021 г.

(8) Що се отнася до пясъчница в участъци 2a и 3a и подзона 4 на ICES, през 2020 г. Дания е превишила своя общ допустим улов във водите на Съюза от зона на управление 2r, определена в приложение III към Регламент (ЕС) 2020/123, поради което е необходимо да се извършват приспадания. През 2021 г. беше разрешен само минимален улов на пясъчница в тези води, за да се наблюдава концентрацията на запасите от пясъчница. С посочените приспадания обаче е невъзможно да се запази системата за мониторинг (12), препоръчана от Международния съвет за изследване на морето (ICES) за управление на запасите от пясъчница. Поради това приспаданията от квотите, превишени от Дания през 2020 г. в зона на управление 2r, следва да се извършват през 2021 г. в зона 3r на управление на запасите от пясъчница.

(9) Приспаданията от риболовните квоти, предвидени в настоящия регламент, следва да се прилагат, без да се засягат приспаданията, приложими по отношение на квотите на Испания за 2021 г. съгласно Регламент за изпълнение (ЕС) № 185/2013 на Комисията (13).

(10) Тъй като квотите са изразени в тонове, прекомерният улов, отнасящ се до количества под един тон, не следва да се взема под внимание,

ПРИЕ НАСТОЯЩИЯ РЕГЛАМЕНТ:

Член 1 1. Риболовните квоти, определени за 2021 г. в регламенти (ЕС) 2020/1579, (ЕС) 2021/90, (ЕС) 2021/91 и (ЕС) 2021/92, се намаляват, както е посочено в приложението към настоящия регламент. 2. Параграф 1 се прилага, без да се засягат приспаданията, предвидени в Регламент за изпълнение (ЕС) № 185/2013.

Член 2 Настоящият регламент влиза в сила на седмия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 30 август 2021 година. За Комисията Председател Ursula VON DER LEYEN

(1) ОВ L 343, 22.12.2009 г., стр. 1.

(2) Регламент (ЕС) 2018/2025 на Съвета от 17 декември 2018 г. за определяне на възможностите за риболов за 2019 и 2020 г. по отношение на някои дълбоководни рибни запаси за риболовните кораби на Съюза (ОВ L 325, 20.12.2018 г., стр. 7).

(3) Регламент (ЕС) 2019/1838 на Съвета от 30 октомври 2019 г. за определяне за 2020 г. на възможностите за риболов за определени рибни запаси и групи рибни запаси, приложими в Балтийско море, и за изменение на Регламент (ЕС) 2019/124 във връзка с определени възможности за риболов в други води (ОВ L 281, 31.10.2019 г., стр. 1).

(4) Регламент (ЕС) 2019/2236 на Съвета от 16 декември 2019 г. за определяне за 2020 година на възможностите за риболов на някои рибни запаси и групи рибни запаси, приложими в Средиземно море и Черно море (ОВ L 336, 30.12.2019 г., стр. 14).

(5) Регламент (ЕС) 2020/123 на Съвета от 27 януари 2020 г. за определяне за 2020 г. на възможностите за риболов на определени рибни запаси и групи от рибни запаси, приложими във водите на Съюза, както и за риболовните кораби на Съюза в някои води извън Съюза (ОВ L 25, 30.1.2020 г., стр. 1).

(6) Регламент (ЕС) 2020/1579 на Съвета от 29 октомври 2020 г. за определяне за 2021 г. на възможностите за риболов на определени рибни запаси и групи рибни запаси, приложими в Балтийско море, и за изменение на Регламент (ЕС) 2020/123 по отношение на определени възможности за риболов в други води (ОВ L 362, 30.10.2020 г., стр. 3).

(7) Регламент (ЕС) 2021/90 на Съвета от 28 януари 2021 г. за определяне за 2021 година на възможностите за риболов на някои рибни запаси и групи рибни запаси, приложими в Средиземно море и Черно море (ОВ L 31, 29.1.2021 г., стр. 1).

(8) Регламент (ЕС) 2021/91 на Съвета от 28 януари 2021 г. за определяне на възможностите за риболов за 2021 г. и 2022 г. по отношение на някои дълбоководни рибни запаси за риболовните кораби на Съюза (ОВ L 31, 29.1.2021 г., стр. 20).

(9) Регламент (ЕС) 2021/92 на Съвета от 28 януари 2021 г. за определяне за 2021 г. на възможностите за риболов на определени рибни запаси и групи от рибни запаси, приложими във водите на Съюза, както и за риболовните кораби на Съюза в някои води извън Съюза (ОВ L 31, 29.1.2021 г., стр. 31).

(10) Регламент за изпълнение (ЕС) 2020/1247 на Комисията от 2 септември 2020 г. за намаляване на риболовните квоти за определени запаси през 2020 г. поради прекомерния риболов през предходните години (ОВ L 288, 3.9.2020 г., стр. 21).

(11) Регламент за изпълнение (ЕС) 2020/2006 на Комисията от 8 декември 2020 г. за намаляване на риболовните квоти за определени запаси през 2020 година поради прекомерен улов на други запаси през предходните години и за изменение на Регламент за изпълнение (ЕС) 2020/1247 (ОВ L 414, 9.12.2020 г., стр. 1).

(12) ICES. 2021 г. Sandeel (Ammodytes spp.) in divisions 4.b–c and Subdivision 20, Sandeel Area 2r (central and southern North Sea) [Пясъчница (Ammodytes spp.) в участъци 4.b–c и подучастък 20, зона 2r на управление на запасите от пясъчница (централна и южна част на Северно море)]. В: Report of the ICES Advisory Committee [Доклад на Консултативния комитет на ICES], 2021 г. ICES Advice [Становище на ICES] 2021 г., san.sa.2r, https://doi.org/10.17895/ices.advice.7673.

(13) Регламент за изпълнение (ЕС) № 185/2013 на Комисията от 5 март 2013 г. за приспадане на прекомерния риболов в рамките на определена квота за скумрия през 2009 г. от някои риболовни квоти, отпуснати на Испания за 2013 г. и за следващите години (ОВ L 62, 6.3.2013 г., стр. 1).